钦定古今图书集成/明伦汇编/氏族典/第056卷 > 徐遵明
## 钦定古今图书集成/明伦汇编/氏族典/第056卷 > 徐遵明

按《魏书徐遵明传》：“遵明，字子判，华阴人也。身长八尺，
幼孤好学。年十七，师屯留王聪，受《毛诗》《尚书》《礼记》。一
年，便辞聪诣燕赵，师事张吾贵，伏膺数月。更从范阳孙买德受业一年，复诣平原唐迁纳之，居于蚕舍，读
《孝经》《论语》《毛诗》《尚书》《三礼》，不出门院，凡经六年。”又知
阳平馆陶赵世业家有《服氏春秋》，是晋世永嘉旧本，
遵明乃往读之。复经数载，因手撰《春秋义章》三十卷。
是后教授，门徒盖寡，久之乃盛。遵明每临讲坐，必持
经执疏，然后敷陈，其学徒至今浸以成俗。孝昌末，南
渡河，客于任城，以兖州有旧，因徙居焉。永安初，东道
大使元罗表荐之，竟无礼辟。二年，元颢入洛，任城太
守李湛将举义兵，遵明同其事。夜至民间，为乱兵所
害，时年五十五。